Document ID: 32012R0380

РЕГЛАМЕНТ (ЕС) № 380/2012 НА КОМИСИЯТА
от 3 май 2012 година
за изменение на приложение II към Регламент (ЕО) № 1333/2008 на Европейския парламент и на Съвета по отношение на условията за употреба и количествата на употреба на съдържащите алуминий добавки в храните
(текст от значение за ЕИП)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 1333/2008 на Европейския парламент и на Съвета от 16 декември 2008 г. относно добавките в храните (1), и по-специално член 10, параграф 3 от него,
като има предвид, че:
(1)
С приложение II към Регламент (ЕО) № 1333/2008 се установява списък на Съюза на добавките в храни, одобрени за употреба в храните, и условията за тяхната употреба.
(2)
Европейския орган за безопасност на храните (ЕОБХ) в своето становище от 22 май 2008 г. (2) препоръча да се намали допустимият седмичен прием (ДСП) за алуминий до 1 mg/kg телесно тегло/седмица. Освен това ЕОБХ счита, че преразгледаният ДСП като цяло е превишен при високо равнище на потребление, по-специално при децата, в значителна част от Съюза.
(3)
ЕОБХ счита, че основният път на експозиция на алуминиеви съединения за населението е чрез храната, както като последица от естественото наличие на алуминий в храните и употребата на алуминиеви съединения при преработката на храни, включително в добавките в храни. ЕОБХ обаче не е в състояние да определи дела, който се пада на всеки източник, поради характеристиките на проучванията на хранителния прием и използваните методи за анализ, чрез които се определя само общото съдържание на алуминий в храните.
(4)
В приложение II към Регламент (ЕО) № 1333/2008 се разрешава употребата на съдържащи алуминий добавки в храните в голям брой храни, често при много високи максимално допустими равнища или без посочване на максимално допустимите равнища на концентрация (Quantum satis).
(5)
В приложение II към Регламент (ЕО) № 1333/2008 и Регламент (ЕС) № 231/2012 на Комисията за установяване на спецификации за добавките в храните, изброени в приложения II и III към Регламент (ЕО) № 1333/2008 на Европейския парламент и на Съвета (3) се разрешава употребата на някои оцветители, които могат да съдържат алуминий под формата на лакове в голям брой храни, като цяло без никакво обозначаване на максимално допустимите равнища на концентрация на алуминий в лаковете.
(6)
Следователно е целесъобразно да се изменят настоящите условия на употреба и да се намалят количествата на употреба на съдържащи алуминий добавки в храни, включително алуминиеви лакове, за да се гарантира, че преразгледаната стойност за ДСП не е надвишена.
(7)
Тъй като производствените практики с използване на високи количества добавки в храните се прилагат от десетилетия, следва да бъде предвиден преходен период, за да се даде възможност на стопанските субекти в хранителната промишленост да се съобразят с новите изисквания, предвидени в настоящия регламент по отношение на употребата на различните от лакове съдържащи алуминий добавки в храни.
(8)
Означаването върху етикета на съдържанието на алуминий в алуминиевите лакове, които не са предназначени за продажба на крайния потребител, в момента не е задължително. То следва да стане задължително в срок от 12 месеца от датата на влизане в сила на настоящия регламент, за да се даде възможност на производителите на хранителни продукти, които използват алуминиеви лакове, да се адаптират към предложените максимални количества за тези лакове. Поради това следва да се предвиди преходен период, по-дълъг от 12 месеца, за да се даде възможност на стопанските субекти в хранителната промишленост да се съобразят с новите изисквания, установени в настоящия регламент.
(9)
Приложение II, изменено с Регламент (ЕС) № 1129/2011 (4) на Комисията, е приложимо по принцип от 1 юни 2013 г. За да се улесни ефективното изпълнение на приложение II, целесъобразно е в приложението да се включат периодите на прилагане, които не започват на 1 юни 2013 г. и които са по-късни от датата на влизане в сила на настоящия регламент.
(10)
Съгласно информацията, предоставена от производителите на храни, съдържащият алуминий носител бентонит, или E 558, вече не се използва. Следователно той не е включен в част 1 на приложение III към Регламент (ЕО) № 1333/2008, и също следва да бъде заличен от списъка на всички добавки в част Б на приложение II към Регламент (ЕО) № 1333/2008.
(11)
Съдържащите алуминий добавки в храни калциево-алуминиев силикат E 556 и алуминиев силикат (каолин) E 559 следва да бъде заличени от списъка на всички добавки в част Б на приложение II към Регламент (ЕО) № 1333/2008, тъй като тези вещества могат да бъдат заменени с други добавки в храни.
(12)
Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните и нито Европейският парламент, нито Съветът възразиха срещу тях,
ПРИЕ НАСТОЯЩИЯ РЕГЛАМЕНТ:
Член 1
Приложение II към Регламент (ЕО) № 1333/2008 се изменя в съответствие с приложението към настоящия регламент.
Член 2
1. Храни, които не съответстват на разпоредбите, установени в настоящия регламент, приложим от 1 февруари 2014 г., които са били законно пуснати на пазара преди 1 февруари 2014 г., могат да продължат да се предлагат на пазара до изтичане на минималния срок на трайност или годност.
2. Чрез дерогация от параграф 1, храните, които съдържат алуминиеви лакове и не съответстват на разпоредбите, установени в настоящия регламент, приложим от 1 август 2014 г., които са били законно пуснати на пазара преди 1 август 2014 г., могат да продължат да се предлагат на пазара до изтичане на минималния срок на трайност или годност.
Член 3
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко в държавите-членки.
Съставено в Брюксел на 3 май 2012 година.

Labels: 3
0
1
17